BCPG ทุ่ม 4 พันล้าน ลุยซื้อ “โรงไฟฟ้าก๊าซ” ในสหรัฐ 2 แห่ง กำลังผลิต 150.98 MW
BCPG ทุ่ม 4 พันล้าน ส่ง "BCPG USA Inc" ลุยซื้อโรงไฟฟ้าก๊าซ 2 แห่ง "CCE- SFE” ในสหรัฐ กำลังผลิตตามสัดส่วนการถือหุ้นรวม 150.98 เมกะวัตต์
BCPG ทุ่ม 4 พันล้าน ลุยซื้อโรงไฟฟ้าก๊าซ 2 แห่ง "CCE- SFE” ในสหรัฐ กำลังผลิตตามสัดส่วนการถือหุ้นรวม 150.98 เมกะวัตต์
20 ก.พ. 2566

บริษัท บีซีพีจี จำกัด (มหาชน) หรือ BCPG เปิดเผยว่า บริษัทได้จัดตั้งบริษัทย่อยในประเทศสหรัฐอเมริกา ชื่อ BCPG USA Inc เพื่อลงทุนในโครงการโรงไฟฟ้าก๊าซธรรมชาติในประเทศสหรัฐอเมริกา ทุนจดทะเบียนเริ่มต้น 5,000 เหรียญสหรัฐ โดยบริษัทถือหุ้นร้อยละ 100 ของทุนจดทะเบียน เมื่อวันที่ 15 กุมภาพันธ์ 2566
ต่อมาเมื่อวันที่ 17 กุมภาพันธ์ 2566 BCPG USA Inc. ซึ่งเป็นบริษัทย่อยของบริษัทฯ ได้ลงนามในสัญญาซื้อขาย (Purchase and Sale Agreement) สำหรับธุรกรรมการซื้อขายหุ้นกับ (1) AP Carroll County Holdings LLC (APCCH) และ (2) AP South Field Holdings LLC (APSFH) (ซึ่งรวมเรียกว่า ผู้ขาย) มีมูลค่าซื้อรวมไม่เกิน 115.00 ล้านเหรียญสหรัฐฯ (หรือเทียบเท่า 3,972.221 ล้านบาท) โดยจะทำให้บริษัทฯ ได้มาซึ่งกำลังการผลิตไฟฟ้าจากโรงไฟฟ้าก๊าซธรรมชาติตามสัดส่วนการถือหุ้นรวม 150.98 เมกะวัตต์
ทั้งนี้การซื้อหุ้น AP-BCPG CCE Partners LLC (AP-BCPG CCE) ในสัดส่วนร้อยละ 49.00 ของหุ้น ทั้งหมดจาก APCCH โดย AP-BCPG CCE ถือหุ้นทางอ้อมในสัดส่วนร้อยละ 17.76 ในโครงการโรงไฟฟ้าก๊าซธรรมชาติ Carroll County Energy LLC (CCE) ซึ่งมีขนาดกำลังการผลิตติดตั้ง 700 เมกะวัตต์ตั้งอยู่ที่เขตแครอล รัฐโอไฮโอ ประเทศสหรัฐอเมริกา การลงทุนดังกล่าวคิดเป็นกำลังการผลิตติดตั้งตามสัดส่วนการถือหุ้นของบริษัทฯ เท่ากับ 60.92 เมกะวัตต์
ส่วนการซื้อหุ้น AP-BCPG SFE Partners LLC (AP-BCPG SFE) ในสัดส่วนร้อยละ 49.00 ของหุ้นทั้งหมด จาก APSFH โดย AP-BCPG SFE ถือหุ้นทางอ้อมในสัดส่วนร้อยละ 15.55 ในโครงการโรงไฟฟ้าก๊าซธรรมชาติ South Field Energy LLC (SFE) ซึ่งมีขนาดกำลังการผลิตติดตั้ง 1,182 เมกะวัตต์ตั้งอยู่ที่เขตโคลัมเบียนา รัฐโอไฮโอ ประเทศสหรัฐอเมริกา การลงทุนดังกล่าวคิดเป็นกำลังการผลิตติดตั้งตามสัดส่วนการถือหุ้นของบริษัทฯ เท่ากับ 90.06 เมกะวัตต์